Øyvind Eikrem

Øyvind Eikrem (født 1973 i Trondheim) er en norsk psykolog, sosialantropolog og politisk nestleder for Demokratene fra 21. mai, 2022. Han er førsteamanuensis i psykologi ved Institutt for sosialt arbeid ved Norges teknisk-naturvitenskapelige universitet (NTNU) i Trondheim. Eikrem har arbeidet klinisk som psykolog, vært dekan ved Avdeling for helsefag ved Høgskolen i Nord-Trøndelag, førsteamanuensis ved Institutt for psykologi ved NTNU og instituttleder ved Høgskolen i Telemark, før han igjen begynte som førsteamanuensis i psykologi ved NTNU fra 2016. I 2010 tapte han en rettssak mot NTNU med påstand om fast stilling etter å ha vært midlertid ansatt som førsteamanuensis. Etter en flerårig arbeidskonflikt inngikk NTNU i 2021 et forlik med Eikrem som innebar at han 1. august 2022 gikk over i en annen stilling der han kun skal drive forskning frem til 2026.

Bakgrunn og virke

Utdannelse 

Eikrem har utdannelse i sosialantropologi, psykologi og filosofi. Eikrem har arbeidet med kultur- og sosialpsykologiske problemstillinger (identitet, kulturpsykologisk forståelse av mental helse) samt med økonomisk og politisk antropologi. Han har utført feltarbeid i Sør-Amerika og Karibia, spesielt på Curaçao. Han tok hovedfag (cand.polit.) i psykologi ved NTNU i 1999 med hovedoppgaven Contested identities: a study of ethnicity in Curaçao, the Netherlands Antilles. I 2000 ble han også cand.philol. i sosialantropologi. Han gjennomførte deretter profesjonsstudiet i psykologi, og ble cand.psychol. i 2004. Han fikk autorisasjon som psykolog i 2006. Parallelt med profesjonsstudiet arbeidet han med doktorgraden i økonomisk antropologi, og ble dr.polit. ved NTNU i 2004. Doktoravhandlingen hadde tittelen Det moderne økonomiske livs mystiske og magiske dimensjoner. Bidrag til en mer ambisiøs økonomisk antropologi.

Ansettelsesforhold 2007–2016 
Eikrem har jobbet klinisk som psykolog og hatt ulike akademiske stillinger og lederstillinger i akademia. Han var dekan ved Avdeling for helsefag ved Høgskolen i Nord-Trøndelag fra 2007 til 2008. Han var ansatt som førsteamanuensis ved Institutt for psykologi ved NTNU mellom 2008 ​og 2014. Med støtte fra Forskerforbundet anla han søksmål mot NTNU i 2010 med påstand om fast ansettelse etter å ha vært midlertidig ansatt. Han tapte rettssaken i tingretten og lagmannsretten mot universitetet. I perioden 2014–2016 var han instituttleder ved Institutt for kultur- og historiske fag ved Høgskolen i Telemark.

Ansettelsesforholdet ved NTNU fra 2016 
Eikrem ble i 2015 ansatt som førsteamanuensis i psykologi ved den daværende Høgskolen i Sør-Trøndelag, og tiltrådte i stillingen samtidig med at høgskolen ble fusjonert inn i NTNU ved årsskiftet 2015/2016. Stillingen ble organisatorisk plassert i det fusjonerte Institutt for sosialt arbeid ved NTNU.

I september 2018 ble Eikrem kalt inn til et møte med lederen av Institutt for sosialt arbeid etter et intervju han ga til nettavisen Resett. Intervjuet fant sted dagen etter at en ung afghansk asylsøker hadde drept to afghanske tenåringer i Trondheim og påført en tredje tenåring alvorlige skader. Eikrem uttalte blant annet at «fremstillingen av hendelsen som bare en tragedie» var naiv, og «løsrevet fra det vi vet om hvordan mennesker egentlig oppfører og endrer seg». Dette knyttet han til kulturelle trekk i midtre Asia, samt ungdommenes oppvekst i krigssoner. Eikrem fikk kritikk for uttalelsene fra andre forskere, som anklaget ham for å «politisere et drap» samt å «bidra til høyreradikal propaganda». Andre fagfolk hevdet at den faglige substansen i uttalelsen var ukontroversiell og at kritikken fra andre parter var «oppsiktsvekkende». Institutt-ledelsens respons ble av mange tolket som et forsøk på innskrenkning av Eikrems ytringsfrihet. Det førte til at flere uttrykte støtte til hans rett til å ytre seg uten innblanding fra ledelsen. Ledere i flere norske aviser uttrykte også støtte til Eikrem og kritikk mot institutt-ledelsens håndtering. NTNUs rektor Gunnar Bovim gikk ut og støttet Eikrems rett til fri ytring til alle medier. Han beklaget også i etterkant overfor Eikrem. Saken ledet også til spørsmål til statsråd Iselin Nybø i Stortinget, som også understreket viktigheten av akademisk frihet i Norge.

Strid om anonym Facebook-konto 
I februar 2020 skrev Filter Nyheter en reportasje hvor de hevdet at Eikrem over en lengre periode hadde brukt en anonym konto på Facebook for å ildne opp debatter på rasistiske sider. Ifølge nettstedets kilder hadde enkelte av Eikrems kolleger ved NTNU visst om aktiviteten på disse forumene. Eikrem klaget saken inn til Pressens faglige utvalg som uttalte at Filter Nyheter «har ikke dokumentert at det er klager som står bak kontoen og har skrevet dette». I etterkant av PFU-fellelsen påsto to stipendiater ved NTNU at de hadde observert ham innlogget på denne kontoen under møter. Eikrem avviste påstandene som «tull og tøys», og i juli 2020 klagde han Filter Nyheter inn til PFU. Samtidig ble det kjent at en annen, ikke navngitt person fem måneder tidligere hadde hevdet å stå bak innholdet, og at NTNU var blitt gjort kjent med dette. Det ble i mars startet en granskning internt på universitetet av Marit Reitan, dekan ved Fakultet for samfunns- og utdanningsvitenskap, som i mai uttalte at «saken er blitt en belastning for arbeidsmiljøet blant ansatte og studenter ved instituttet der vedkommende jobber, også for vedkommende selv». 

I april 2021 trakk advokatfirmaet Simonsen Vogt Wiig, som hadde blitt engasjert av ledelsen i universitetet, den slutningen at Eikrem «hadde tilgang til og må holdes ansvarlig for» bruken av kontoen. Etter en 15 måneders granskning meldte NTNU-ledelsen i juni 2021 at de hadde besluttet å avskjedige Eikrem. Dette ble blant annet begrunnet i at han skal ha opptrådt utilbørlig overfor kolleger, og illojalt overfor arbeidsgiver, samt i at bekymringsmeldinger og skriftlige advarsler ikke hadde ført til endret atferd. Eikrem uttalte selv til Universitetsavisa at avskjedigelsen var «sjokkerende», et «spillfekteri», og en «ren hevnaksjon fra SU-ledelsen for […] uttalelser til Resett for tre år siden». I juli 2021 vedtok ansettelsesutvalget ved Fakultet for samfunns- og utdanningsvitenskap å følge ledelsens forslag om å avskjedige Eikrem. Han påklaget vedtaket om avskjedigelse, med oppsettende virkning.

Eikrem inngikk i desember 2021 forlik med NTNU, som innebar at rektoratet trakk forslaget om avskjed. Universitetsavisa skrev at avisen erfarte at NTNU-styret hadde holdt en prøveavstemning, og at forliket kom i stand etter dette. Forliket innebærer at han fortsetter i stillingen som førsteamanuensis i psykologi ved Institutt for sosialt arbeid ut juli 2022 men fritas for undervisningsplikt, og at han fra august 2022 går over i en fireårig ren forskerstilling ved NTNU for å drive faglig utvikling. Han fikk lønnstrinn 86 i den nye stillingen, sammenlignet med lønnstrinn 76 som han hadde i den gamle, og mottok i tillegg en sluttpakke i form av en økonomisk kompensasjon tilsvarende en årslønn for å skifte stilling. I tillegg er det bestemt at han skal ha hjemmekontor i hele ansettelsesperioden og at NTNU bidrar med nødvendig utstyr til dette. I løpet av perioden er det også åpnet for et forskningsopphold ved en utenlandsk forskningsinstitusjon, av varighet på inntil halvannet år.

Flere medier var kritiske til NTNUs opptreden i saken. Dagens Næringsliv karakteriserte avtalen som «uanstendig fet sluttpakke» og «svinedyrt». Magne Lerø i Dagens perspektiv kommenterte at NTNU burde «grine over sin egen mangel på dømmekraft». Professor Kristian Gundersen ved Universitetet i Oslo og de pensjonerte professorer Einar Strømmen og Tor Syversen ved NTNU mente at de sentrale NTNU-lederne burde gå som følge av saken.

Datatilsynet avgjorde 29. november 2021 at NTNU ulovlig hadde tatt seg inn i Eikrems epostkonto, og ila NTNU et straffegebyr på 150 000 kroner for «alvorlig» overtredelse av personvernforordningen. NTNU mottok avgjørelsen dagen etter forliket. 7. oktober 2022 erkjente NTNU ved direktør Bjørn Haugstad offentlig feil i saken og kom med en skriftlig beklagelse ovenfor Eikrem.

Medieopptredener og politisk virke 
Eikrem har vært aktivt brukt som kommentator på aktuelle spørsmål i ulike nyhetsmedier (Dagens Næringsliv, E24, Adresseavisen,  Aftenposten, VG og NRK,) og som kommentator innen fagområdet «politisk psykologi». Han medvirket i tv-programmer, blant annet Typisk norsk med Petter Schjerven.

I 2020 fikk Eikrem kritikk fra flere hold etter at han sammen med Truls Wyller ønsket å inndra en invitasjon til professor ved Universitetet i Oslo Frode Helland, som skulle holde forelesning om «rasismens retorikk» i Vitenskapsteoretisk Forum på NTNU. Wyller hadde deltatt i en debatt med Helland i Morgenbladet høsten før om sistnevntes bok, hvor Helland hadde stilt spørsmål ved Wyllers islamkritikk. Jon Wessel-Aas mente at Eikrem hadde et «tilsynelatende opportunistisk forhold til ytringsfrihet».

Eikrem var tidligere nestleder i Piratpartiet og stilte til valg ved kommunestyre- og fylkestingsvalget 2015 og stortingsvalget 2017. Sommeren 2021 ble han valgt som leder for Demokratene i Trondheim.  Eikrem er også fylkesleder for Demokratene Trøndelag, og han ble valgt som politisk nestleder for Demokratene på landsmøtet 21. mai, 2022.

Publikasjoner (utvalg) 
Eikrem er registrert med 11 publikasjoner på Google Scholar, deriblant:
 Det moderne økonomiske livs mytiske og magiske dimensjoner: bidrag til en mer ambisiøs økonomisk antropologi (2005). Trondheim: Norges teknisk-naturvitenskapelige universitet, Fakultet for samfunnsvitenskap og teknologiledelse, Dr. Polit avhandling. Sosialantropologisk institutt. ISBN 82-471-7207-0.
 Contested identities: a study of ethnicity in Curaçao, the Netherlands Antilles. (1999). Hovedoppgave i sosialantropologi. Norges teknisk-naturvitenskapelige universitet.

Referanser

Eksterne lenker 
 
 
  Det moderne økonomiske livs mytiske og magiske dimensjoner: bidrag til en mer ambisiøs økonomisk antropologi Fullstendig utgave av doktorgrad

Norske psykologer
Norske antropologer
Norske filosofer
Universitetet i Sørøst-Norge
Personer fra Trondheim kommune
Demokratene-politikere